钦定古今图书集成/明伦汇编/氏族典/第258卷 > 王虚之
## 钦定古今图书集成/明伦汇编/氏族典/第258卷 > 王虚之

按《南史王虚之传》：虚之字文静，庐江石阳人也。十三
丧母，二十三丧父，二十五年盐酢不入口，疾病著床。
忽有一人来问疾，谓之曰：“君病寻差。”俄而不见，病果
寻差。庭中杨梅树，隆冬三实。又每夜所居有光如烛。
墓上橘树，一冬再实，时人咸以为孝感所致。齐永明
中，诏榜门，蠲其三世。